text: Gys, gru og græskar: Her tre bud på en hårrejsende Halloween
  27 oktober 2016 kl. 14.41
  Kan børnene ikke få nok af zombier, monstre og edderkopper, så find dit indre uhyre frem og gå på opdagelse i det underholdende til begivenheder.
  Halloween er den amerikanske pendant til den danske Allehelgensaften. Men mens Allehelgensaften stort set er gået i glemmebogen, så har den amerikanske Halloween – der bedre kan sammenlignes med den danske Fastelavn - gennem mere end 15 år gjort sit indtog i hele Danmark.
  Der er Halloween-arrangementer i hele i TV SYDs sendeområde. Her er tre bud.
  
  Ækle edderkopper og hundredevis af tændte græskar i Løgumkloster
  Fra torsdag til lørdag vil 305 tændte græskarmænd skabe stemning i Løgumkloster.
  Samtidig forlyder det, at en lang række ækle, langbenede og langhårede edderkopper vil invadere Markedspladsen.
  Zombieklædte byrådsmedlemmer og spøgelseshistorier i Vejle
  Fredag og lørdag fejrer Vejle Halloween.
  Det sker blandt andet når byens borgmester, byrådet og en stor flok statister går i parade gennem gågaden – udklædt som spøgelser, trolde, hekse og zombier.
  Du kan også finde dit indre uhyre frem i zombieværkstedet i rådhusets kælder.
  Se hele programmet på Visit Vejles hjemmeside.
  
  With’s Haunted House – Zombie Edition i Kolding
  Lørdag, søndag og mandag kan du blive skræmt igennem i With’s Haunted House på Hostrupsvej i Kolding.
  Lørdag er det de voksnes tur, og arrangørerne lover at det bliver endnu mere vildt og skræmmende end sidst. Blandt andet med angribende zombier.
  Vil du have børnene med, så skal du i stedet vælge søndag eller mandag.
  Læs mere på Facebooksiden With’s Haunted House.
  God fornøjelse – hvis du tør…
  
  